SKRIFTLIG FORESPØRGSEL E-2527/01

af Antonios Trakatellis (PPE-DE) til Kommissionen

(19. september 2001)

Om: Uautoriserede lossepladser i Grækenland og overholdelse af direktiv 1999/31/EF om deponering af affald

Mange lossepladser i Grækenland drives ulovligt, og på andre lossepladser foregår der ukontrolleret bortskaffelse og deponering af affald uden nogen form for overholdelse af reglerne i direktiv 75/442/EØF(1) om affald som ændret ved direktiv 91/156/EØF(2), hvilket bringer den offentlige sundhed og miljøet i fare. Med udstedelsen af direktiv 1999/31/EF(3) om deponering af affald indføres der restriktive foranstaltninger, procedurer og retningslinjer for forebyggelse eller begrænsning af miljøbelastningen (forurening af overfladevand, grundvand, jord og luft og belastningen af det globale miljø) samt eventuelle heraf følgende risici for menneskers sundhed under hele deponeringsanlæggets levetid.

I betragtning af, at fristen for gennemførelse af direktiv 1999/31 i medlemsstaterne udløber i april 2001, bedes Kommissionen besvare følgende:

1. Hvor mange lossepladser er i brug i Grækenland, hvordan drives de, og for hvor mange af disse lossepladser er der indhentet driftstilladelse fra de ansvarlige myndigheder i henhold til fællesskabsdirektiverne?

2. Overholdes kravene i direktiv 75/442/EØF om affald i Grækenland, og hvilke foranstaltninger vil Kommissionen træffe i tilfælde af overtrædelse af fællesskabsbestemmelserne om beskyttelse af miljøet og den offentlige sundhed?

3. Har Grækenland meddelt Kommissionen retsforskrifterne om gennemførelsen af direktiv 1999/31/EF, som det er fastlagt i dette direktivs artikel 18, og hvis ikke, hvilke foranstaltninger agter Kommissionen at træffe for at sikre, at Grækenland overholder sine forpligtelser?

4. Hvilke foranstaltninger har Grækenland truffet for at sikre, at kun affald, som har været underkastet behandling, deponeres på deponeringsanlæg, farligt affald kun på deponeringsanlæg for farligt affald og inert affald kun på deponeringsanlæg for inert affald, sådan som det er foreskrevet i direktiv 1999/31/EØF?

5. Hvilke omkostninger medfører gennemførelsen af direktiv 1999/31 om deponering af affald for Grækenland, og er der afsat fællesskabsmidler til skabelse af deponeringsanlæg?

(1) EFT L 194 af 25.7.1975, s. 47.

(2) EFT L 78 af 26.3.1991, s. 32.

(3) EFT L 182 af 16.7.1999, s. 1.

Svar afgivet på Kommissionens vegne af Margot Wallström

(12. november 2001)

1. Ifølge den græske affaldshåndteringsplan findes der i dag i Grækenland i alt 33 ordnede lossepladser, som modtager cirka 45 % af alt græsk byaffald. Yderligere 45 % af byaffaldet deponeres på lossepladser, som ifølge planen kun delvis opfylder kriterierne for et i sanitært henseende forsvarligt deponeringsanlæg.

Kommissionen har ikke de nødvendige beføjelser til at kræve oplysninger om alle lossepladser og disses overensstemmelse med fællesskabsretten. Der vil blive tale om bedre information den dag, hvor alle medlemsstaterne indberetter i henhold til Kommissionens beslutning nr. 2000/738/EF af 17. november 2000 om et spørgeskema til medlemsstaternes indberetning om gennemførelse af direktiv 1999/31/EF om deponering af affald(1). De første indberetninger skal omfatte tidsrummet 2001 2003 og være tilstillet Kommissionen senest i september 2004.

2. Kommissionen har modtaget adskillige klager over ulovlige lossepladser i Grækenland og har taget en række retlige skridt mod dette land som følge af dets utilstrækkelige anvendelse af fællesskabslovgivningen på affaldsområdet(2).

3. og 4. Grækenland har endnu ikke givet Kommissionen meddelelse om de nationale gennemførelsesbestemmelser til Rådets direktiv 1999/31/EF af 26. april 1999.

5. Før vedtagelsen af direktiv 1999/31/EF blev der foretaget en costbenefitanalyse i forbindelse hermed(3). I denne analyse ansloges omkostningerne for Grækenland med hensyn til at opfylde kravene i det foreslåede direktiv til omkring 1 mia. EUR. Håndteringen af byaffald i Grækenland samfinansieres i dag af Samhørighedsfonden og de 13 regionale, operative programmer under strukturfondene. Dette inkluderer blandt andet en række foranstaltninger vedrørende gennemførelsen af det nævnte direktiv. Det samlede støttebeløb fra Samhørighedsfonden anslås til ca. 500 mio. EUR for hele perioden 2000-2006. Hertil kommer miljøforanstaltningerne under de 13 regionale programmer inden for fællesskabsstøtterammen for de græske mål 1-regioner i samme tidsrum. Kommissionen ligger ikke inde med en oversigt over fordelingen af det samlede støttebeløb, der er bevilget til disse foranstaltninger (578 mio. EUR), men skønner dog, at cirka 100 mio. EUR vil blive anvendt til foranstaltninger vedrørende deponering af affald. Kommissionen ønsker at understrege, at samfinansieringen af visse foranstaltninger med fællesskabsmidler ikke betyder, at Fællesskabet på nogen måde er forpligtet til at deltage i finansieringen af de hermed forbundne direktiver.

(1) EFT L 298 af 25.11.2000.

(2) Jf. for eksempel Kouroupitos-sagen.

(3) Kommissionen for De Europæiske Fællesskaber: en costbenefitanalyse af det foreslåede rådsdirektiv om deponering af affald, januar 1994.